SL Uradni list Evropske unije L 173/47

DIREKTIVA KOMISIJE 2010/48/EU

z dne 5. julija 2010

o prilagoditvi Direktive 2009/40/ES Evropskega parlamenta in Sveta o tehničnih pregledih motornih vozil in njihovih priklopnikov tehničnemu napredku

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2009/40/ES Evropskega parlamenta in Sveta z dne 6. maja 2009 o tehničnih pregledih motornih vozil in njihovih priklopnikov (1) in zlasti člena 6(1) Direktive,

ob upoštevanju naslednjega:

(1) Zaradi varnosti v cestnem prometu, varstva okolja in poštene konkurence je pomembno zagotoviti, da se vozila v obratovanju ustrezno vzdržujejo in preskušajo, da bi se v celotni življenjski dobi ohranila njihova zmogljivost, kot je zagotovljena s homologacijo, ne da bi se čezmerno poslabšala.

(2) Predpise in postopke iz člena 6(1) Direktive 2009/40/ES je treba dodatno opredeliti in prilagoditi glede na tehnični napredek, da se stroškovno učinkovito izboljšajo tehnični pregledi motornih vozil v Evropski uniji.

(3) Upoštevati je treba ugotovitve dveh projektov, in sicer projektov Autofore (2) in Idelsy (3) v katerih so se v zadnjem času obravnavale prihodnje možnosti tehničnih pregledov, ter rezultat odprtega in stvarnega dialoga z zainteresiranimi stranmi.

(4) Glede na sedanje stanje tehnologije vozil je treba na seznam postavk pregleda vključiti sodobne elektronske sisteme.

(5) Za nadaljnjo uskladitev tehničnih pregledov je treba uvesti postopke preskušanja za vsako postavko pregleda.

(6) Da se omogoči nadaljnja uskladitev in zaradi doslednosti predpisov, je zdaj treba za vse postavke pregleda uvesti neizčrpen seznam glavnih razlogov za neustreznost, kakršen že obstaja za zavorne sisteme.

(7) Tehnični pregledi morajo zajemati vse postavke, pomembne za posamezen model, konstrukcijo in opremo preskušanega vozila. Zato je treba, kadar je to potrebno, dodati posebne zahteve za določene kategorije vozil.

(8) Države članice so razširile zahtevo po rednem pregledu v skladu s členom 5(e) Direktive 2009/40/ES na druge kategorije vozil. Zaradi nadaljnjega usklajenega preskušanja je treba vključiti postopke in predpise za navedene kategorije vozil. Pri izvajanju pregledov je treba uporabljati trenutno razpoložljive tehnike in opremo, ne smejo pa se uporabljati orodja za demontažo ali odstranitev katerega koli dela vozila.

(9) Poleg postavk, povezanih z varnostjo, zaščito in varstvom okolja, mora pregled vključevati tudi identifikacijo vozila, da se zagotovi uporaba pravilnih preskusov in predpisov ter omogočita zapisovanje rezultatov pregleda in izvajanje drugih zakonskih zahtev.

(10) Da se olajša delovanje notranjega trga in izboljšajo postopki tehničnih pregledov, je treba rezultate pregleda vpisati v potrdilo o tehničnem pregledu, ki zajema nekatere bistvene elemente.

(11) Delo je treba nadaljevati pri razvoju alternativnih preskusnih postopkov za preverjanje stanja vzdrževanja vozil z dizelskim motorjem, zlasti v zvezi z NOx in delci, ob upoštevanju novih sistemov za naknadno obdelavo emisij.

(12) Ukrepi, predvideni s to direktivo, so v skladu z mnenjem Odbora za prilagoditev Direktive o tehničnih pregledih motornih in priklopnih vozil tehničnemu napredku, ki je bil ustanovljen s členom 7 Direktive 2009/40/ES –

SPREJELA NASLEDNJO DIREKTIVO:

Člen 1

Priloga II k Direktivi 2009/40/ES se spremeni v skladu s Prilogo k tej direktivi.

Člen 2

1. Države članice najpozneje do 31. decembra 2011 sprejmejo zakone in druge predpise, potrebne za uskladitev s to direktivo, razen določb odstavka 3 Priloge II, ki se uporabljajo od 31. decembra 2013. O tem takoj obvestijo Komisijo.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice Komisijo obvestijo o besedilu predpisov nacionalnega prava, ki jih sprejmejo na področju, ki ga ureja ta direktiva.

Člen 3

Ta direktiva začne veljati dvajseti dan po objavi v Uradnem listu Evropske unije.

Člen 4

Ta direktiva je naslovljena na države članice.

V Bruslju, 5. julija 2010 Za Komisijo Predsednik José Manuel BARROSO

(1) UL L 141, 6.6.2009, str. 12.

(2) Autofore study on the Future Options for Roadworthiness Enforcement in the European Union (študija Autofore o prihodnjih možnostih za izvrševanje tehnične brezhibnosti v Evropski uniji), http://ec.europa.eu/transport/roadsafety/publications/projectfiles/autofore_en.htm

(3) IDELSY Initiative for Diagnosis of Electronic Systems in Motor Vehicles for PTI (IDELSY – Pobuda za preverjanje elektronskih sistemov v motornih vozilih za redne tehnične preglede), http://ec.europa.eu/transport/roadsafety/publications/projectfiles/idelsy_en.htm